გოლდი ჰონი
გოლდი ჯინი ჰონი (ინგლ. Goldie Jeanne Hawn; დ. 21 ნოემბერი, 1945) — ამერიკელი მსახიობი, პროდიუსერი, მომღერალი და მოცეკვავე. 1968 წლიდან 1970 წლამდე მონაწილეობდა NBC-ს კომედიაში, სახელწოდებით „Rowan & Martin's Laugh-In“, ამ სკეტჩში თამაშით მან დიდი პოპულარობა მოიპოვა. 1969 წელს გადაიღეს ამერიკულ კომედიაში, „კაქტუსის ყვავილი“, ამ შესრულებული როლისთვის იგი დაჯილდოვდა ოქროს გლობუსით და ოსკარით, საუკეთესო მსახიობი ქალისთვის მეორეხარისხოვან როლში. მონაწილეობა აქვს მიღებული ისეთ ფილმებში როგორიცაა: 1970 წლის ბრიტანული კომედიური-დრამა „ჩემს წვნიანში გოგონაა“, 1972 წლის ამერიკული კომედიური-დრამა „პეპლები თავისუფალია“, კრიმინალური დრამა „შუგარლენდის ექსპრესი“ (1974), სატირული კომედიური-დრამა „შამპუნი“ (1975), ამერიკული რომანტიკული კომედია „Foul Play“ (1978), კომედია „როგორც ძველ დროს“ (1980) და კომედია „კერძო ბენჟამინი“ (1980), „კერძო ბენჟამინში“ შესრულებული ტიტულოვანი როლისთვის მსახიობი ნომინირდა ოსკარზე საუკეთესო მსახიობი ქალისთვის. მოგვიანებით იგი გადაიღეს შემდეგ ფილმებში: 1987 წლის რომანტიკული კომედია „ბორტს მიღმა ვიღაცაა“, „ჩიტი მავთულზე“ (1990), ამერიკული ფანტასტიკა, შავი-კომედია „სიკვდილი ხდება იგი“ (1992), რომანტიკული კომედია „დიასახლისი“ (1992), „პირველი ცოლების კლუბი“ (1996), კომედია „ჩამოსულები“ (1999), „ბანგერის დები“ (2002) და სხვა. არის მსახიობების, კეიტ ჰადსონის, ოლივერ ჰადსონის და უით რასელის დედა. 1983 წლიდან სასიყვარულო ურთიერთობაშია ამერიკელ მსახიობთან, კურტ რასელთან. 2003 წელს მან დააარსა „ჰონის ფონდი“, რომელიც ასწავლის არაპრივილიგებულ ბავშვებს.